પહેલાંનો યુવાન સ્વપ્નદૃષ્ટા હવે એક એવા પુરુષવિશેષનાં ચરણોમાં એમની સન્મુખ બેઠેલો જેમણે સઘળી માનવીય સમસ્યાઓનો સુખદ ઉકેલ શોધેલો. એ પોતાના જીવનનું છેવટનું સરવૈયું કાઢવા માટે એના જીવનનાં વીતેલાં સઘળાં વરસોનું પુનરાવલોકન કરી રહેલો. પોતાના પૂર્વાનુભવોની ગુણવત્તાને તપાસીને પોતાના જીવનધ્યેયના રહસ્યને વિચારતો’તો. એની આગળ નવાંનવાં રહસ્યદ્વારો ઉઘડતાં જતાં’તાં, મહર્ષિની શાંત સંનિધિમાં પુરાણી આસક્તિઓ અને પ્રેમપ્રસંગોના આછાપાતળા પડછાયા ટકી શકતા નહિ હોવાથી આંખ આગળથી ઝડપથી પસાર થઈને કાયમને માટે અદૃશ્ય થઈ જતા. પોતાના કરતાં જુદી જ જાતના આદર્શ અને આચારવાળા, સ્વાર્થવૃત્તિથી ભરેલા, પોતાના નજીવા લાભને માટે બીજાનું શોષણ કરતાં પાછું વાળીને નહિ જોનારા માનવોથી ઉભરાતા વાતાવરણની વચ્ચે વસીને જીવનની સંવાદિતાને સ્થાપવાના એના પ્રયત્નો કેટલા બધા દયાજનક લાગવા માંડ્યા !